**Резолюция № 9**

**Данъчна политика**

* Като отчита, че България е единствената държава в Европейския съюз без необлагаем минимум върху доходите от труд;
* Като подчертава, че едва в настоящата тежка криза беше въведена намалена ставка ДДС за хляба, но не и за останалите стоки от първа необходимост;
* Като отчита, че данъчната отговорност е прехвърлена върху средната класа, работещите бедни и социално слабите;
* Като има предвид докладите на Европейската комисия в рамките на Европейския семестър и анализите на международните финансови институции, че данъчната политика е основният инструмент за намаляване на неравенствата и бедността, но в България тя не се използва за адекватно преразпределяне на националния доход;
* Като отчита, че т.нар. плоско данъчно облагане не постигна целите, с които беше въведено – изсветляване на икономиката и привличане на чуждестранни инвестиции,

КТ „Подкрепа“ изразява безпокойството си от дълбоката социална диференциация на обществото – коефициентът на Джини и делът на хората, които живеят в материални лишения, ни поставят трайно на първо място в Европейския съюз по неравенства и крайна бедност. Синдикатът напомня, че систематично и последователно е защитавал позицията си срещу ниския пропорционален данък върху доходите, който увеличи данъците за ниско и среднодоходните групи работници и ги намали за най-високите доходи.

Подчертаваме, че съвместно с браншови и граждански организации инициирахме предложения до Народното събрание за облекчаване на работещите бедни, като последната данъчна инициатива беше подкрепена от над 30 000 български граждани. И всяка година правим предложения за европеизиране на данъчната система в рамките на бюджетната процедура.

Плоският данък от 10% и за физически лица и върху печалбата не генерира достатъчно средства за функциониране на държавата, а липсата на необлагаем минимум граничи със социален апартейд, особено при наличие на големи групи работещи бедни.

КТ „Подкрепа“ смята, че настоящата данъчна система натоварва нискодоходните домакинства, регресивна е, не дава възможност за достоен живот и възпроизводство, поради което категорично ще настоява за:

* Въвеждане на необлагаем минимум за доходите от труд поне до размера на текущата минимална работна заплата;
* Прогресивно данъчно облагане с втора ставка над средната работна заплата;
* Намалена 5% ставка на ДДС за храните от първа необходимост, вода и електричество, като мярката трябва да е съпроводена със засилен контрол срещу очаквани практики за формиране на картели между производители и търговци;
* График за диференциране на ДДС за учебници, учебни помагала и научна литература – 7% за първата година, 5% за следващата и нулева ставка ДДС за третата година от реформата;
* Общинските и държавните институции в системата на образованието да бъдат освободени законодателно от такса битови отпадъци;
* Постепенно увеличение на корпоративния данък;
* Цялостно синхронизиране на българската данъчна система с тези в развитите европейски държави.

КТ „Подкрепа“ подчертава, че данъчният дъмпинг и евтината работна ръка не доведоха до благоденствие в българското общество. КТ „Подкрепа“ ще продължава да се бори за нормализация на данъчната политика; ще настоява за борба със сивата икономика и офшорните данъчни убежища, в които едрият бизнес укрива средства, изсмукани и от работещите, за да избягва данъчно облагане.